**Чиэһинэй тыл... Амма Аччыгыйа «Бигэ тыл» кэпсээнинэн**

**(7 кылаас)**

***Седалищева Евдокия Ивановна****,*

*Н.Е.Мординов-Амма Аччыгыйа аатынан*

*Харбалаахтааҕы үөрэх холбоһугун*

*саха тылын уонна литературатын учуутала,*

*Таатта улууһа.*

**Уруок сыала:** Саха норуодунай суруйааччыта, сээркээн сэһэнньитэ Н.Е.Мординов-Амма Аччыгыйа “Бигэ тыл” кэпсээнин аахтаран, сүрүн герой уобараһын айан таһаарарга холонуу, айымньыга умсугутуу.

**Уруок соруга:**

* үөрэнээччилэр бөлөҕүнэн үлэлииллэригэр усулуобуйаны тэрийии
* айымньыны ааҕан чиэһинэй киһи мадыалын оҥоруу
* айымньынан аныгы кэм оҕолорун үтүөҕэ, кэрэҕэ, дьоһун киһи буоларга уһуйуу
* айымньы сүрүн проблематыгар тирэҕирэн, олоххо көрсөр ыарахаттары уйарга, туоруурга уһуйуу.

**Уруок хаамыыта**

**Тэрээһин**: үлэҕэ көҕүлээһин, интэриэһи тардыы.

**Проблеманы туруоруу.** Учуутал дуоскаҕа уол оҕо уруһуйун сыһыарар:

* Уол оҕо уруһуйун тоҕо көрдөрбүт буолуохпун сөбүй?
* Уол оҕо туох үтүө хаачыстыбылардаах буолуохтааҕый?
* Бигэ тыл диэн этии туох санааны этэрий?
* Чиэһинэй киһи диэн кими ааттыыбытый, киһи барыта чиэһинэй тыллаах дуо?
* Туох түмүгү оҥоруохха сөбүй?

Учуутал оҕолор этиилэрин уол оҕо уруһуйун тулатына суруйан иһэр.

**Тиэмэҕэ киирии:** үөрэтэр уруок тиэмэтин, сыалын таһаарыы.

Дуоскаҕа оҕолор этиилэринэн уол оҕо мадыала оҥоһуллан турар.

* Мадыалы көрдөхпүтүнэ, уруок тиэмэтэ туох туһунан буолуон сөбүй?
* Чиэһинэй тыл диэн этиини өссө атыннык хайдах этиэххэ сөбүй? (*кырдьыксыт, бигэ тыл, андаҕар, мэктиэ тыл, эр киһи биир тыллаах, үтүө ат биир кымньыылаах...)*

**Проблематтан сыалы таһаарыы.** Киһи барыта үтүө майгылаах, чиэһинэй, бигэ тыллаах буолуохтаах. Оттон бигэ тыл киһи олоҕор туох суолталаах буолуоҕай?

**Бүгүҥҥү үлэбит сыала:** Саха норуодунай суруйааччыта, сээркээн сэһэнньитэ, биир дойдулаахпыт Н.Е.Мординов-Амма Аччыгыйа “Бигэ тыл” кэпсээнин ааҕан, сүрүн герой уобараһын айан таһаарарга холонуохтаахпыт. Айымньы сүрүн проблематыгар тирэҕирэн, олоххо көрсөр ыарахаттары уйарга, туоруурга дьулуһуохтаахпыт.

**«Бигэ тыл» кэпсээни ааҕыы.** Учуутал кэпсээҥҥэ автор оруолун ааҕар, икки бөлөхтөн биирдии уол оҕону ылан оруолларынан ааҕаллар.

* Айымньыга ханнык кэм ойууланарын билиэххэ сөп дуо?
* Сүрүн геройдарбыт хайдах майгылаах дьон эбиттэрий?
* Ленин туһунан тугу билэҕитий?

**Бөлөҕүнэн үлэ:** кэпсээни бүтүннүү аахтыбыт, салгыы икки бөлөҕүнэн үлэлиэхпит: 1 бөлөх – прокурордар (буруйдааччы), 2 группа – адвокаттар (көмүскээччи), учуутал судьуйа. Сорудахтары болҕойон толороҕут, үлэҕит сыалын – соругун туруоруҥ, үлэни сөбүлэүэн баран, үллэстэн оҥоруоххутун, онтон түмүөххүтүн сөп; үлэҕитин кэпсиир, көмүскүүр оҕолору талаҕыт. Үчүгэй түмүктэ оҥоруҥ.

**1 бөлөх – прокурордар (буруйдааччылар)**

*Сорудах:* Петя хайдах майгылаах оҕонуй? Куһаҕан майгылаах, кэмэлдьилээх оҕо буоларын дакаастаа. Петя Коляны тоҕо хомотто? Петя Ленинныы чиэһинэй тылын Коляҕа биэрэн баран, тоҕо кычыгылатаары тарбахтарын саратта? Билиҥҥи кэмҥэ Петя курдук куһаҕан кэмэлдьилээх оҕолор бааллар дуо, дакаастаа.

**2 бөлөх – адвокаттар (көмүскээччилэр)**

*Сорудах:* Коля өһөс майгылааҕын туһунан кэпсээ. Петя оҕо тэҥиҥэн мэниктээбит буолуон сөп дуо? Петя политическай өйдөөх-санаалаах, чиэһинэй оҕо буоларын дакаастаа. Коляны наивнай оҕо диэҥҥэ аргуменнарда аҕал. Билиҥҥи кэмҥэ Коля курдук майгылаах оҕолор бааллар дуо, дакаастаа.

Учуутал оҕолор үлэлэрин салайан, хонтуруоллаан биэрэр.

**Бэйэни сыаналаныы:**

* хайдах үлэлээтибит дии сананныгыт, хайа бөлөх ордук табатык үлэлээтэ?
* Туруоруммут сыалгытын ситистибит дии саныыгыт дуо?
* Уруок эһиэхэ туох санааны үөскэттэ?
* Туох табыллыбата? Тоҕо?
* Тугу ордук сөбүлээтигит? Тоҕо?

**Учуутал – судьуйа түмүгэ:** Айымньыны ааҕан, бөлөҕүнэн үлэлээн, мөккүһэн чиэһинэй киһи мадыалын оҥордубут. Айымньы эһиги кэм оҕолорун үтүөҕэ, кэрэҕэ, дьоһун киһи буоларга уһуйарын биллибит, сыаналаатыбыт. Кэпсээн сүрүн проблематыгар тирэҕирэн, олоххо көрсөр ыарахаттары уйарга, туоруурга дьаныардаах, күүстээх санаалаах, чиэһинэй, бигэ тыллаах киһи буоларга дьулуһуохтаахпыт.

**Дьиэҕэ үлэ:** Н.Е.Мординов-Амма Аччыгыйа «Бигэ тыл» кэпсээнигэр олоҕуран чиэһинэй тыл диэҥҥэ санаа ситимин суруйан кэлии.

**Уруогу түмүктээһин.** Оҕолорго махтаныы.